
REZUMAT 


Protestantismul secolului al XVI-lea a marcat întreaga istorie a culturii și civilizației, așadar 
implicit și istoria muzicii, cel putin pe plan european. Prezentarea Coralul lutheran, privire de 
ansamblu între alte tipuri de corale încearcă să surprindă succint contextul apariţiei coralului în 
Reformă, care au fost cele mai reprezentative forme muzicale care s-au dezvoltat având la 
bază coralul, dar și câteva repere de bază ce descriu coralul protestant. Coralul reflectă o 
varietate de stiluri muzicale, pornind de la cantus firmus-ul medieval și cântecele 
meistersingerilor de secol XVI, până la liedul epocii baroce acompaniat de continuo. 
Într-un sens mai larg, coralul se poate referi la două tipuri de cântări corale religioase: 
(1) cantus coralis — cântul liturgic romano-catolic; (2) imnurile lutherane din tradiţia 
german-evanghelică. Pentru primii 200 de ani de la Reformă, coralul a oferit materie primă 
pentru o largă varietate de compoziţii muzicale, printre care se includ coralul preludiu, 
coralul motet, coralul cantată, coralul fugă, coralul partită, coralul fantezie, coralul missa, 
coralul variational, coralul figurativ sau coralul concert. Promovarea coralului (denumit pentru 
început fie Kirchenlied, fie geistliches Lied, fie geistliches Gesang) prin Luther şi colegii săi a 
reprezentat un pas de o importanţă fundamentală pentru istoria muzicii bisericești. 

Cuvinte cheie: coralul lutheran, coralul protestant, reforma lutherană, imn lutheran, Martin 
Luther, protestantism. 


La 500 de ani de la Reformă, încă ecourile ei se mai aud cu vibrații 
puternice în ceea ce privește perspectiva unei mentalități novatoare atât pe plan 
ideologic, cât si pe plan artistic. Înaintași de marcă precum John Wycliffe 
(1320-1384) — cu urmaşii săi cunoscuţi sub numele de lolarzi; Jan Huss (1369-1415) 
— cu mişcarea husită; mişcarea de rezistență valdenză (1173) din văile Piemontului 

din nordul Italiei — cu fondatorul ei Peter Waldo și asimilată ulterior de mișcarea 
protestantă Calvină, toţi au favorizat apariția lui Martin Luther în aceasta 
traiectorie a creşterii şi evoluţiei creștinismului către o nouă viziune, mai 
personală, mai asumată, mai eliberată de formalism si dogmatic. 

Muzica nu putea să aibă decât un traiect comun de metamorfozare atât pe 
plan religios, cât şi pe plan laic, ambele fiind întrepătrunse în influenţe, cel puţin 
pe plan european. În acest spaţiu geografic, muzica laică a fost încă de la început 
strâns legată de cea religioasă, compozitorii scriind aproape invariabil lucrări laice 
si religioase deopotrivă. 

Până la coralul lutheran — această chintesenté a manifestului protestant 
exprimat prin muzică - arta sunetelor a parcurs drumul ramificat al cântului 
bizantin şi al cantus planus-ului gregorian, ulterior prelucrat în Ars Antiqua și adus 
la măreţia lui de prim rang, paseste cu îndrăzneală în lumea Ars Novei, cu amplele 
influenţe din arta trubadurilor, truverilor, meistersingerilor și minnesingerilor, 
până la descătușarea pe care o resimte în Renaștere, odată cu inventarea de noi 
instrumente si perfecționarea celor deja de mult uzitate si, nu în ultimul rând, cu 
apariţia tiparului lui Gutenberg, care va facilita propagarea artei sonore în formă 
scrisă, tipărită. Această evoluţie însumează totodată și trecerea de la modal către 
tonal, de la valori ample în măsurarea duratelor, până la diviziuni ale timpilor 
mult îmbunătăţite, care valorificau valori din ce în ce mai scurte ale timpilor. 

Termenul de coral desemnează imnul congregational din serviciul liturgic 
al Bisericii Protestante germane!. Conţine elemente stilistice și de formă potrivite 
scopului său orientat spre mulțimea enoriașilor: limbaj simplu, vers metric cu rimă, 
formă strofică a muzicii şi a textului şi o melodie ușor de intonat. 

Potrivit lui Gerard Denizeau?, coralul protestant pune bazele tradiţiei 
muzicale lutherane, istoria lui începând cu secolul al XVI-lea, însă înflorirea 
genului are loc în secolul al XVII-lea, cu ajutorul compozitorilor Johann Adam 
Reinken (1623-1722), Dietrich Buxtehude (1637-1707), Johann Pachelbel 
(1653-1706), Martin Luther (1483-1546), Johann  Criiger (1598-1662), 
Alexander Agricola (1445-1506) si alţii care își folosesc toată știința polifonică 
pentru a-l integra în cultul religios. Apogeul încorporării coralului protestant în 
muzica savantă este atins în creaţia lui Johann Sebastian Bach (1685-1750) 
în prima jumătate a secolului al XVIII-lea. Procedeul este continuat si de 
Felix Mendelssohn-Bartholdy (1809-1847), César Franck (1822-1890) și 
Johannes Brahms (1833-1897), care introduc melodii lutherane în oratoriu, simfonie 
sau operă. 


! Robert Marshall; Robin Leaver, “Chorale”, 
http://www.oxfordmusiconline.com/subscriber/article/grove/music/05652, accesat la 5 decembrie 2017. 
2 Gérard Denizeau, apud Claudia Pop, Martin Luther — eroul preot. Coralul protestant, in: „Sesiuni de 


comunicări științifice”, Editura Universităţii „Transilvania”, Brasov, 2007, p. 405. 

Pentru primii 200 de ani de la Reformă, coralul a oferit materie primă 
pentru o largă varietate de compoziţii muzicale, printre care se includ 
coralul preludiu, coralul motet, coralul cantatd, coralul fugă, coralul partită, 
coralul fantezie, coralul missa, coralul variational, coralul figurativ, coralul concert, 
pe care le vom detalia putin mai tarziu. 

În primele decade ale Reformei, Martin Luther si contemporanii săi se 
refereau la structurile individuale din genul congregational proaspăt reformat al 
imnurilor vernaculare, folosind termeni precum geistliche Lieder (cântece spirituale), 
Psalmen (psalmi), sau christliche Lieder (cântece creştine). Înspre final de secol XVI, 
termenul coral, care în mod tradițional desemna melodia latină din cantus firmus-ul 
gregorian, a început să se aplice imnurilor bisericești cântate în limba naţională. 
Aceasta s-a petrecut, probabil, pe de-o parte pentru că intonarea congregationala in 
timpul lui Luther era condusă de monofonicul chorus choralis (diferit de polifonicul 
chorus musicus, sau figuralis) şi, pe de altă parte, pentru că în serviciul religios 
protestant congregația și cântarea imnurilor au primit importanţa și simbolistica 
liturgică ocupată în serviciul religios Romano-catolic (chorus choralis) de către cor si 
cântările latine (gregorianischer Choral). 

În Germania modernă, termenul de coral se referă la armonie sau la simpla 
organizare melodică, în timp ce Kirchenlied (imn) cuprinde în mod uzual atât textul 
cât şi melodia cântării. În terminologia obișnuită nouă astăzi, termenul se aplică 
deopotrivă imnului în integralitate (muzică si text), dar si structurii armonice a 
unei melodii. O practică comună pentru secolele al XVII-lea și al XVIII-lea utiliza 
termenul pentru a se referi la simpla armonizare a unui imn german, cum ar fi de 
exemplu coralele lui Bach sau coralul pe 4 voci. 

În colecția New Grove Dictionary găsim o tipologizare a diferitelor forme de 
coral care s-au dezvoltat pornind de la aceeași rădăcină, realizată de 
Robert L. Marshall alături de alti autori, pe care o vom prezenta mai jos: 

. Monodia corală? — o compoziţie sacră bazată pe un text al unui coral german 
şi scrisă în stilul expresiv declamatoriu al madrigalului concertant italian din prima 
jumătate a secolului al XVII-lea; aceasta se deosebeşte de Coralul concertant 
(ger. Choralkonzert), din aceeaşi perioadă, prin faptul că nu face uz în mod vizibil 
de melodia coralului traditional. Johann Hermann Schein (1586-1630) si 
Heinrich Schiitz (1585-1672) au inclus astfel de corale în culegerile lor de Concerte 
religioase (ger. geistliche Konzerte). 

. Coralul concertant (ger. Choralkonzert) — ca subcategorie a concertului sacru 
(ger. geistliches Konzert), s-a dezvoltat în prima jumătate a secolului al XVII-lea, 


l Robert Marshall; Robin Leaver, “Chorale”, op. cit. 

? Robert Marshall,” Chorale monody”, https://doi.org/10.1093/gmo/9781561592630.article.05654, accesat 
la 9 octombrie 2018. 

3 Robert Marshall, “Chorale concerto [chorale concertato] (ger. Choralkonzert)”, 
https://doi.org/10.1093/gmo/9781561592630.article.05658, accesat la 9 octombrie 2018. 

având la bază un coral german și fiind pus pe note pentru una sau mai multe voci 
şi bas continuu; putea conține de asemenea și anumite porțiuni instrumentale 
obligate. În funcţie de dimensiunea ansamblului atribuit, coralul concertant se 
împărțea în două categorii: de mari dimensiuni, pentru două sau mai multe coruri 
vocale sau ansambluri instrumentale, între 1600-1620 valorificat de 
Giovanni Gabrieli (1557-1612), şi pentru distribuții mai restrânse, cum ar fi una sau 
două voci şi bas continuu, din care au rezultat micile concerte eclesiastice ale lui 
Lodovico Grossi da Viadana (1560-1627). Găsim compoziţii de gen si în creaţia lui 
Michael Praetorius (1571-1621), Johann Schein şi Samuel Scheidt (1587-1654). 

. Coralul fugă (ger. Choralfuge)! — o lucrare scrisă pentru orgă, în care prima 
voce și ocazional primele două voci ale coralului sunt tratate drept subiecte de 
fugă. Johann Christoph Bach (1642-1703) şi Johann Pachelbel (1653-1706) au 
compus în acest gen a cărui funcționalitate, la fel ca în cazul coralului preludiu, era 
să introducă momentul cântării congregationale. Sinonimul lui este coralul ricercar. 
. Coralul ricercar? — un gen pentru orgă asemănător coralului motet, deosebit 
de popular în secolul al XVII-lea, în care fiecare voce a unui coral german era 
prezentată imitativ în stil de fugă, la care se putea adăuga o figuratie ornamentală 
la instrumentele cu claviatură. Mai este cunoscut şi sub denumirea de coral canzona, 
coral motet şi coral fantezie. Dintre compozitorii care au scris în acest gen îi amintim 
pe Michael Praetorius şi pe Samuel Scheidt. 

° Coralul pentru orgă — o compoziție pentru orgă bazată pe o melodie 
tradițională de coral protestant german. 

. Coralul partita# -— începând cu secolul al XVIII-lea termenii de 
coral variational si coral partită au fost folosiţi interşanjabil, reprezentând un set de 
variatiuni pornind de la un coral. Spre final de secol XVII, Pachelbel si alti 
muzicieni germani prelucrează genul într-un mod diferit de cel al predecesorilor, 
folosind principii structurale asociate până atunci variatiunilor bazate pe dansuri si 
cântece seculare; fiecare variatiune va păstra proporţiile iniţiale și valorile ritmice, 
rămânând în spectrul armonic de la început până la sfârșit. 

° Coralul preludiu (ger. Choralvorspiel) — asa cum s-a mai amintit, este o 
secțiune introductivă de mici dimeniuni. Ca gen de sine stătător s-a dezvoltat abia 
începând cu mijlocul secolului al XVII-lea, cu precădere prin creația lui 


1 Robert Marshall, „Chorale fugue (ger. Choralfuge)”, 
https://doi.org/10.1093/gmo/9781561592630.article.05656, accesat la 9 octombrie 2018. 
2 Robert Marshall, „Chorale ricercare”, https://doi.org/10.1093/gmo/9781561592630.article.05662, accesat 
la 9 octombrie 2018. 
3 Robert Marshall, „Organ chorale”, https://doi.org/10.1093/gmo/9781561592630.article.20432, accesat la 
9 octombrie 2018. 
+ Robert Marshall, „Chorale partita”, https://doi.org/10.1093/gmo/9781561592630.article.05660, accesat la 
9 octombrie 2018. 
5 Robert Marshall, „Chorale prelude (ger. Choralvorspiel)”, 
https://doi.org/10.1093/gmo/9781561592630.article.05661, accesat la 9 octombrie 2018. 

Dietrich Buxtehude (1637-1707) şi a altor compozitori nord-germani. Melodia 
corală, de cele mai multe ori ornamentată expresiv, este însoțită de obicei de un 
acompaniament polifonic fără niciun interludiu care să separe frazele individuale 
ale coralelor. Culminatia sa a fost atinsă prin cele 46 de corale preludiu scrise de 
Johann Sebastian Bach și adunate în culegerea Orgelbiichlein între 1708-1717, 
în perioada în care acesta a fost numit organist la Curtea ducală de la Weimar. 
În secolele XIX și XX, coralul preludiu a continuat să fie cultivat si de alți 
compozitori, ca Johannes Brahms (1833-1897), Max Reger (1873-1916), Hugo Distler 
(1908-1942) şi Ernst Pepping (1901-1981). 

° Coralul cantată (ger. Choralkantate)! - o compoziție scrisă pentru un 
ansamblu vocal-instrumental, împărțită în secțiuni distincte şi relativ 
independente, dintre care două sau mai multe sunt bazate pe textul, dar și pe 
melodia unui coral protestant german. Coralul cantată s-a dezvoltat din 
coralul concertant intens prelucrat ca gen de Scheidt si de alti compozitori între 
1650-1750 în nordul şi centrul Germaniei. Astfel că la final de secol XVII întâlnim 
două tipuri ale acestui gen: coralul cantata „pur”, în care toate mișcările au la bază 
strofele unui singur coral, si coralul cantata „„mixt”, în care prima, ultima si cel 
mult mișcarea de mijloc au ca suport un coral protestant, în timp ce restul părților 
sunt prelucrări ale altor texte. Un al treilea tip de coral cantată apare în 1720, când 
Bach introduce coralul cantată parafrază, în care mişcările interioare, structurate ca 
arii şi recitative, sunt bazate pe o parafrază poetică a strofelor din interiorul 
coralului, in timp ce secţiunile extreme păstrează textul original si melodia din 
prima și ultima strofă a coralului. 

. Coralul fantezie (ger. Choralfantasie)? — în sensul cel mai generalist, această 
specie de coral cuprinde orice compoziție de mari dimensiuni scrisă pentru orgă 
care are la bază un coral protestant. Heinrich Scheidemann (1595-1663), 
Franz Tunder (1614-1667) şi Dietrich Buxtehude au dedicat acestui gen numeroase 
lucrări, cu toate că termenul în sine a fost extrem de rar folosit de către 
compozitori. Bach, spre exemplu, a folosit termenul de fantezie în timpul perioadei 
de la Weimar pentru o mare varietate de tipuri de corale complet diferite unele de 
altele, în schimb în perioada petrecută la Leipzig a restrâns termenul, păstrându-l 
doar în cazul creaţiilor de mari dimensiuni în care coralul era prezent drept cantus 
firmus la bas. În final de secol XIX, prezent în muzica lui Max Reger, coralul 
fantezie a devenit o compoziţie rapsodică pentru orgă, cu dimensiuni 
monumentale, ce are la bază o melodie de coral. 


! Robert Marshall, „Chorale cantata (ger. Choralkantate)”, 
https://doi.org/10.1093/gmo/9781561592630.article.05653, accesat la 9 octombrie 2018. 
2 Robert Marshall, „Chorale fantasia (ger. Choralfantasie)”, 
https://doi.org/10.1093/gmo/9781561592630.article.05655, accesat la 9 octombrie 2018. 

. Coralul missa! — o compoziţie ciclică bazată în totalitate sau doar parțial pe 
corale lutherane derivate din secțiunea ordinarium a missei. În 1526, Luther a adus 
o alternativă la missa catolică prin missa germană, iar în secolul XX acest gen este 
regăsit în creaţiile lui Ernst Pepping si Hugo Distler. 

. Coralul variational? — compus în general pentru orgă, acest gen prezintă o 
serie de compoziţii sau secțiuni componistice în care aceeași melodie corală e 
prezentată în mod repetat, de fiecare dată având alt aranjament polifonic. 
Jan Pieterszoon Sweelinck (1562-1621), Samuel Scheidt şi Heinrich Scheidemann 
(1595-1663) au cultivat coralul variational în prima parte a secolului al XVII-lea. 
Începând cu secolul al XVIII-lea, termenul a fost folosit interschimbabil cu o altă 
variantă de coral, coralul partită, iar distinctiile dintre cele două genuri au dispărut 
treptat. 

. Coral figurativ? — un coral pentru orga, sau coral preludiu, în care o figura 
distinctivă sau motiv este exploatat într-o secțiune contrapunctică sau alta de-a 
lungul piesei, de regulă sub cantus firmus, însă nu în mod evident derivat din 
acesta. Termenul a fost folosit pentru un tip de coral pentru orgă regăsit, spre 
exemplu, în Orgelbiichlein (1713-1715) de Johann Sebastian Bach, deși pentru sute 
de ani compozitorii şi-au bazat acompaniamentul pentru orgă pe un motiv 
continuu extras din melodii de coral. În acest sens, Orgelbiichlein constă în piese 
pentru orgă care, luate separat, seamănă cu una dintre variatiunile din coralul 
partită. 

. Coralul motet (ger. Choralmotette)* — o lucrare vocală polifonică având două 
sau mai multe părţi, bazate pe un coral german. În secolul al XVI-lea, acest gen a 
fost cel mai prolific dintre toate genurile de coral; cu toate că se putea cânta 
a cappella, instrumentele erau folosite frecvent pentru a sublinia sau pentru a 
înlocui una sau mai multe secțiuni vocale. Eclipsat în secolele al XVII-lea și 
al XVIII-lea de către coralul concertant, coralul motet a trăit o adevărată redeșteptare 
în cea de-a doua jumătate a secolului al XIX-lea si în secolul XX, in forma lui 
a cappella. 

Coralul reflectă, aşadar, o varietate de stiluri muzicale, pornind de la 
cantus firmus-ul medieval şi cântecele meistersingerilor de secol XVI, până la liedul 
epocii baroce acompaniat de continuo. Într-un sens mai larg, coralul se poate referi 
la două tipuri de cântări corale religioase: (1) cantus coralis — cântul liturgic 


1 Robert Marshall; Robin Leaver, „Chorale mass”, 
https://doi.org/10.1093/gmo/9781561592630.article.05657, accesat la 9 octombrie 2018. 

2 Robert Marshall, „Chorale variations”, https://doi.org/10.1093/gmo/9781561592630.article.05665, 
accesat la 9 octombrie 2018. 


3 Peter Williams; Robin Leaver, „Figured chorale”, 

https://doi.org/10.1093/gmo/9781561592630.article.09624, accesat la 9 octombrie 2018. 

4 Robert Marshall, „Chorale motet (ger. Choralmotette)”, 

https://doi.org/10.1093/gmo/9781561592630.article.05659, accesat la 9 octombrie 2018. 

Romano-catolic; (2) imnurile lutherane din tradiția german-evanghelică. Structura 
pe fraze a coralelor este de regulă forma de bar (AAB). În acord cu structura 
poetică a textului, doar câteva dintre ele folosesc metrica obișnuită cu durate lungi 
si scurte, în schimb mare parte utilizează o varietate largă de subimpartiri metrice. 

De regulă s-au profilat două tipuri de mișcări ritmice în corale. Primul 
constă din ritmuri antrenante, având tipare regulate construite în principal din 
pătrimi şi câteva durate mai ample, în special pe final de frază, numit 
coralul izoritmic. Este tipic secolului al XVIII-lea și de cele mai multe ori este asociat 
cu armonizarea coralelor făcută de Johann Sebastian Bach. Cel de-al doilea stil de 
corale este cunoscut sub numele de coral ritmic, constând mai mult din formule 
ritmice neregulate si sincopate, tipic perioadei reformei de secol XVI, unde nu 
exista acompaniament. Geniul lui Bach a constat nu atât în compunerea de noi 
imnuri, cât în armonizarea cântărilor bisericești care deja existau. El a folosit din 
plin coralul în cantatele sale și în pasiuni, armonizând majoritatea melodiilor pe 
patru voci, pentru a fi cântate de coruri profesioniste. Câteva dintre armonizările 
sale se regăsesc în cărţile de imnuri de azi, fie în varianta originală, fie simplificate, 
pentru uzul congregational. 

